b'\n_START_ARTICLE_\nRocketdyne F-1\n_START_PARAGRAPH_\nRocketdyne F-1 je bil teko\xc4\x8degorivni raketni motor, ki se je uporabljal za pogon prve stopnje lunarne rakete Saturn V. Prva stopnja, imenovana tudi "S-IC", je imela pet motorjev F-1. Gorivo je bil kerozin (RP-1), oksidator pa teko\xc4\x8di kisik (LOX). Specifi\xc4\x8dni impulz na nivoju morja je bil 263 s, potisk na nivoju morja je bil 6,7 MN (683,2 ton), pritisk v komori pa 70 barov. F-1 je uporabljal izvedbo plinski generator (gas generator)._NEWLINE_Plinski generator je poganjal 41 MW (55000 KM) turbino, ki se je vrtela pri 5500 obratih na minuto. Turbina je poganjala \xc4\x8drpalko za kerozin (pretok 58560 L/min) in \xc4\x8drpalko za teko\xc4\x8di kisik (93,920 L/min). Temperature turbo\xc4\x8drpalke so bile na vro\xc4\x8dem delu 820 \xc2\xb0C, pri dotoku teko\xc4\x8dega kisika pa \xe2\x88\x92184 \xc2\xb0C. Gorivo se je uporabljalo tudi za hlajenje \xc5\xa1obe in le\xc5\xbeajev turbine. Izpuh is turbo\xc4\x8drpalke je hladil podalj\xc5\xa1ek \xc5\xa1obe._NEWLINE_Vsako sekundo je motor porabil 2578 kg teko\xc4\x8dega kisika in 1789 kg kerozina. Vseh pet motorjev skupaj je porabilo 12710 l (12890 kg) propeleanta (goriva in kisika) na sekundo. Motorji so delovali 2 minuti in pol in so potisnili raketo Saturn V do hitrosti 10000 km/h in vi\xc5\xa1ine 68 kilometrov._NEWLINE_Kasneje so zasnovali \xc5\xa1e mo\xc4\x8dnej\xc5\xa1o verzijo F-1A, ki je na testih proizvedla 8 MN (815 ton) potiska, vendar tega motorja niso uporabili na raketi. Predlagali so tudi te\xc5\xbeko nosilno raketo Nova, ki bi imela v prvi stopnji 8 motorjev F-1._NEWLINE_F-1 velja za najmo\xc4\x8dnej\xc5\xa1i teko\xc4\x8degorivni raketni motor z eno izpu\xc5\xa1no \xc5\xa1obo, mo\xc4\x8dnej\xc5\xa1i je bil ruski \xc5\xa1tiri\xc5\xa1obni RD-170 (7,55 MN). F-1 je bil mo\xc4\x8dnej\xc5\xa1i kot vsi trije motorji SSME na raketoplanu Space Shuttle skupaj._NEWLINE_Motor je sprva imel probleme z nestabilnim zgorevanjem, kar je v nekaterih primerih uni\xc4\x8dilo motor. Kasneje so ta problem uspe\xc5\xa1no re\xc5\xa1ili in motorji F-1 so delovali brez problemov na vseh letih rakete Saturn V.'